हालांकि, केंद्र सरकार की एक मजबूत लॉबी श्रीनिवासन का ‘विकेट’ उड़ाने की तैयारी में है। वरिष्ठ केंद्रीय मंत्री कमलनाथ ने दो टूक ढंग से कह दिया कि अब जो स्थितियां हैं, उनमें श्रीनिवासन को बगैर देरी के इस्तीफा दे देना चाहिए। क्योंकि, स्पॉट फिक्सिंग के मामले में उनके दामाद की भूमिका पूरे तौर पर शक के दायरे में आ गई है। इसे देखते हुए श्रीनिवासन अपनी जिम्मेदारी से बच नहीं सकते। कम से कम नैतिकता का तकाजा तो यही है। बीसीसीआई के उपाध्यक्ष एवं आईपीएल के कमिश्नर राजीव शुक्ला इस मामले में बड़ी सतर्कता से टिप्पणी कर रहे हैं। दो दिन पहले वे श्रीनिवासन के बचाव की खुली पैरवी कर रहे थे। लेकिन, अब उन्होंने मौका देखकर अपनी रणनीति बदल ली है। उन्होंने मीडिया से यही कहा है कि बीसीसीआई के अंदर श्रीनिवासन के इस्तीफे के मामले में चर्चा चल रही है। कुछ फैसला होगा, तो सबके सामने आ जाएगा।